kardosdrur/scandi-wiki huggingface dataset:
Viktor Emanuel af Savoyen

Viktor Emanuel,  egentlig Vittorio Emanuele, (født 12. februar 1937 i Napoli, Italien), er søn af Umberto 2. af Italien og Marie José af Belgien. Han er prins af Savoyen, og han er bosat i Schweiz, hvor han er forretningsmand.
I 1946 var han kortvarigt Italiens kronprins. I 1983-2006 var han italiensk tronprætendent og overhoved for det italienske kongehus.

Ungdom
I sin ungdom levde han et hektisk forlystelsesliv, og han havde en lang række romancer, blandt andet med Brigitte Bardot.

Familie
Han giftede sig (morganatiskt) de 7. oktober 1971 i Teheran, Iran, med Marina Ridolfi Doria (f. 12 februar 1935). Parret har en søn, Emanuele Filiberto af Savoyen, født 22. juni 1972. 

Emanuele Filiberto er siden 25. september 2003 gift med den franska skuespillerinde Clotilde Courau. De har to døtre, Victoria (født 28. december 2003) og Luisa (født 16. august 2006).

Skandaler
I 1978 var Viktor Emanuel indblandet i en meget omtalt skandale. Han var på ferie med sin familie på den lille ø Isola di Cavallo nær Korsika. En aften skød han på en gruppe unge tyske turister. En 19-årig tysker blev hårdt såret og døde få dage senere.  Viktor Emanuel blev arresteret, men blev løsladt efter få dage. Tretten år senere blev Viktor Emanuel frikendt i en retssag. 
Han blev arresteret igen den 16. juni 2006. Denne gang anklaget for bl.a. korruption, organiseret kriminalitet og indblanding i prostitution. I et politiforhør i september 2006 erkendte, at han havde dræbt den unge tysker i 1978.  
Han har erklæret sin støtte til de antijødiske racelove fra 1930'erne. Han har handlet våben med shahen af Iran. Desuden har han været medlem af P2, der var en hemmelig organisation, der ville omstyrte demokratiet og omdanne Italien til en autoritær stat.

Udelukkelse af arvefølgen
Den 7. juli 2006 forsøgte fætteren prins Amedeo, hertug af Aosta, at overtage Viktor Emanuels værdighed som tronprætendent og overhoved for det italienske kongehus. Prins Amedeo henviste til en erklæring fra 1971, hvor Umberto II advarede sin søn mod at gifte sig morganatisk med  Marina Ridolfi Doria.   
Umberto II's manglende anerkendelse af ægteskabet skulle ifølge  prins Amedeo betyde, at hverken Viktor Emanuel eller dennes søn Emanuele-Filiberto har arveret til tronen.  

Kongelige fra Italien
Personer fra Napoli
Huset Savoyen
Tronfølgere som aldrig tiltrådte
Tronprætendenter
Kronprinser
Frederik Knuth

Frederik lensgreve Knuth (15. september 1760 i København – 10. oktober 1818 på Knuthenborg) var en dansk godsejer og admiralitetsdeputeret.

Han var søn af Eggert Christopher lensgreve Knuth (d. 1776) og Marie f. Numsen, blev sekondløjtnant i Marinen 1776, premierløjtnant 1785. 1778-82 gik han tillige med en del andre officerer i fransk tjeneste, ansattes på den vestindiske flåde og deltog i de hårdnakkede kampe, som franskmændene under Picquet de la Motte, de Grasse og grev de Guichen førte mod de engelske admiraler Richard Howe og George Brydges Rodney. 1782-83 førte han som chef snaven Lærken på togt til Vestindien. Det påfølgende år udnævntes han til kammerjunker og ansattes som assessor auscultans i Admiralitets- og Kommissariatskollegiet. 1787 fik han afsked som officer, 1789 blev han 3. Civildeputeret i Kollegiet, 1792 2. og året efter 1. deputeret sammesteds. 1794 foretog han en rejse til Holland og England for der at studere værfternes tekniske installationer, 1795 indtrådte han i kommissionen til antagelse af videnskabelig studerede officerer. I Admiralitetet beholdt Knuth sit sæde indtil 1814, men overskyggedes her en del af sin mere energiske kollega Steen Andersen Bille. Efter sin ældre broder Johan Henriks død 1802 overtog han, der hidtil havde været baron, grevetitlen og besiddelsen af grevskabet Knuthenborg og stamhuset Lerchenfeld (Mørup); han var også herre til Merløsegård. 1792 blev han kammerherre, 1803 hvid ridder og 1811 gehejmekonferensråd. Han døde 10. oktober 1818.

Knuth blev 2. april 1784 gift med Juliane Marie von Møsting (1754 – 10. januar 1821), datter af Frederik Christian von Møsting og Elisabeth f. von Schack.

Kilder 
 C. With, "Knuth, Frederik", i: C.F. Bricka (red.), Dansk Biografisk Lexikon, København: Gyldendal 1887-1905.

Eksterne henvisninger 

Lensgrever fra Danmark
Godsejere fra Danmark
Søofficerer fra Danmark
Kollegiedeputerede fra Danmark
Danskere i 1700-tallet
Danskere i 1800-tallet
Danskere i fremmed militær tjeneste
Frederik
Personer fra Lolland
Riddere af Dannebrog (1671-1808)
Personer i Dansk Biografisk Leksikon
Kammerherrer fra Danmark
Gehejmekonferensråder fra Danmark
Vestbjerg Skole

Vestbjerg Skole er en folkeskole under Aalborg Kommune. Skolens adresse er Bakmøllevej 280 i Vestbjerg
Der går omkring 500 elever fordelt på børnehaveklasse til og md 9. klasse, samt 2 specialafdelinger for hhv. elever med læsevanskeligheder samt elever med kontaktproblemer (autisme)

Skolen ligger i et naturskønt område, hvor naturen er at finde helt ind til skolen, og uden en skolegård i beton eller asfalt, men med masser af græs, beplantning m.v. og kun mindre områder med belægninger.
Skolen ligger ud mod marker og har Hammer Bakker som nær nabo, hvorfor undervisning under åben himmel også er et af skolens fokusområder.

Inden skolens udflytning til Bakmøllevej, lå skolen inde i byen i en ældre skolebygning, men med udflytningen til Bakmøllevej blev skolen større og fik mange nye muligheder.

Da skolen på Bakmøllevej fejrede 25 års jubilæum, var det naturligt at kalde jubilæet for "Vestbjerg Skole, 25 år på toppen" en sigende overskrift, som i bogstavligste forstand har været sand på flere måder.

Vestbjerg
Folkeskoler i Aalborg Kommune
Is-orm

for metan-is-orme se Hesiocaeca methanicola

Is-orme er arter af ormeslægten Mesenchytraeus, som lever i gletsjeris. De omfatter Mesenchytraeus solifugus, M. harrimani, M. kuril, M. maculatus og M. obscurus.

De første is-ormearter blev opdaget i 1887 i Alaska på Muir Glacier . Disse is-orme findes på gletsjere i Alaska, Washington, Oregon og Britisk Columbia.  De er ikke blevet fundet i andre isdækkede områder i verden. Navnet "solifugus" er latin for "sol-undvigende", da is-ormene kryber under isen før daggry. Enzymer i is-orme har meget lave optimale temperaturer og kan blive denatureret ved ganske få plusgrader celsius. Når is-orme udsættes for temperaturer højere end 5 grader celsius, falder deres membranstrukturer fra hinanden ("smelter") hvilket forårsager, at ormen bliver flydende. Is-orme er adskillige centimeter lange, og kan være sorte, blå eller hvide. Is-ormene kommer til overfladen af gletsjerne om aftenen og morgenen for at spise snealger. På Suiattle Glacier i North Cascades indikerer gletsjertællinger, at populationen på denne gletsjer er over 7 milliarder is-orme.

Det vides ikke hvordan is-orme bevæger sig gennem isen. Nogle forskere mener, at de kravler gennem mikroskopiske revner i islaget, mens andre tror de udskiller sekreter med kemikalier, som kan smelte isen ved at mindske isens frysepunkt, ligesom antifrysevæske.

Kilder/referencer

Eksterne henvisninger 
 Seattle Times Article on Iceworms
 November 14, 2005, foxnews: NASA Studying Glacier Worms
 nichols.edu: Ice Worms (Mesenchytraeus solifugus) and Their Habitats on North Cascade Glaciers-North Cascade Glacier Climate Project med billeder.

Ledorme
Adam Christopher Knuth til Knuthenborg

Adam Christopher lensgreve (von) Knuth (født 28. september 1687, død 23. januar 1736 på Knuthenborg) var en dansk godsejer.

Godsejer 
Knuth, der var søn af Eggert Christopher von Knuth, studerede 1705-07 på det ridderlige Akademi i København, optoges 1714 i den danske grevestand, fik 1727 det hvide bånd og udnævntes 1731 til gehejmeråd. 1723 kom han i besiddelse af det af moderen, Søster Lerche, oprettede grevskab Knuthenborg og erigerede selv 1729 hovedgården Knuthenlund. Han døde i sin kraftigste alder 23. januar 1736.

Ægteskaber 
I året 1713 havde han 26. juni i Vor Frue Kirke ægtet Hedevig Ulrikke Luxdorph (død 21. januar 1720, datter af Bolle Luxdorph), med hvem han fik Sørup i Ringsted Herred. Børn:
 Frederikke Louise komtesse Knuth (14. januar 1720 i København – 21. februar 1793), gift med Vilhelm lensbaron Güldencrone (1701-1747)

16. december 1721 ægtede han i København Ida Margrethe von Reventlow (datter af gehejmeråd Ditlev Reventlow til Stubbe), der 1743 af Sørup og tilliggende oprettede baroniet Conradsborg. Hun var født 1701 og døde 1757. Børn:

 Eggert Christopher lensgreve Knuth til grevskabet Knuthenborg (1722-1776) – grundlagde Knuthenborg-linjen
 Søster Ulrikke komtesse Knuth (10. august 1723 – 28. marts 1741 på Knuthenborg)
 Ditlev baron Knuth (2. juni 1726 i København – 7. maj 1727 på Knuthenborg)
 Frederik Gustav baron Knuth (1727-1750)
 Christian Frederik lensbaron Knuth til baroniet Christiansdal (1728-1801) – grundlagde Christiansdal-linjen (Lilliendal)
 Conrad Ditlev lensbaron Knuth til baroniet Conradsborg (1730-1805) – grundlagde Conradsborg-linjen
 Sophie Magdalene komtesse Knuth (15. juli 1732 i Flensborg – 7. maj 1790 i København), gift med Georg Frederik von Holstein (1717-1772)
 Adam Levin baron Knuth (31. marts 1735 på Knuthenborg – 11. februar 1737 på Knuthenborg)

Kilder 
 Louis Bobé, "Knuth, Adam Christoffer", i: C.F. Bricka (red.), Dansk Biografisk Lexikon, København: Gyldendal 1887-1905.

Godsejere fra Danmark
Lensgrever fra Danmark
Adam Christopher
Danskere i 1700-tallet
Riddere af Dannebrog (1671-1808)
Personer i Dansk Biografisk Leksikon
Gehejmeråder fra Danmark
FK Aqtöbe

FK Aqtöbe er en fodboldklub fra Kasakhstan, som blev stiftet i 1967 under navnet Aktjubinez. Siden har klubben skiftet navn flere gange, frem til den fik det nuværende navn i 2005.

Klubben spillede en del år i den tredjebedste række i Sovjetunionen, indtil Kasakhstan fik sin egen liga, hvor den spiller i den bedste række.

Titler 
 Kasakhstanske mesterskaber (5): 2005, 2007, 2008, 2009 og 2013
 Kasakhstanske pokalturnering (1): 2008
 Superpokalturnering (3): 2008, 2010 og 2014

Historiske slutplaceringer

Referencer 

Aqtøbe, FK
Aqtøbe, FK
I Danmark er jeg født

I Danmark er jeg født kan henvise til:

 "I Danmark er jeg født" (sang) – en sang af H.C. Andersen, skrevet i 1850
 "I Danmark er jeg født" (sang) – en nyfortolkning af H.C. Andersens sang, udgivet på Isam Bachiris soloalbum Institution (2007)
 I Danmark er jeg født (album) – et album af Natasja, udgivet posthumt i 2007
 I Danmark er jeg født (Sebastian-album) – et 2012 album af Sebastian
 I Danmark er jeg født (dokumentarfilm fra 2004) – dokumentarfilm instrueret af Peter Klitgaard i 2004
 I Danmark er jeg født (dokumentarfilm) – dokumentarfilm om det danske sprog og dialekter, instrueret af Peter Klitgaard i 2005
PFC Litex Lovetj

Litex Lovetj er en fodboldklub fra Bulgarien, som blev stiftet i 1921.

Klubben er hjemmehørende på Gradski Stadion i byen Lovetj.

Titler 
 Bulgarske mesterskaber (3): 1998, 1999 2010 2011
 Bulgarske pokalturnering (4): 2001, 2004, 2008 og 2009
 Bulgarske supercup (1): 2010

Fodboldklubber i Bulgarien
Etableret i 1921
Lovetj
Idrætsforening

En idrætsforening er en forening, hvis formål er at give medlemmerne mulighed for at dyrke idræt.

Idræt som begreb 
Begrebet "idræt" forklares som legemsøvelser med fysisk aktivitet for at få motion og rekreation, men foreningerne kan have en anden definition på idræt i deres formålsparagraf.

Definitionsmæssigt forbindes "idræt" som begreb generelt ikke med konkurrence, hvorimod begrebet "sport" er forbundet med konkurrence.

I de senere år er begrebet "kunkurrenceidræt" dukket op, hvor der typisk i denne forbindelse menes idræt for børn og unge, hvor der indgår konkurrence (sport).

Folkeskolereformen i 2014 
Jævnfør undersøgelse foretaget af Epinion er medlemstallet i mange foreninger faldet som en konsekvens af folkeskolereformen 2014. Imidlertid viste en lokal undersøgelse i Københavns Kommune i 2015, at 37,1 % af idrætsforeningerne i København havde fået flere børne- og ungdomsmedlemmer, mens kun 15,2 % af idrætsforeningerne i kommunen havde færre børne- og ungdomsmedlemmer efter folkeskolereformen.

Organisationer i Danmark 
I Danmark vil foreninger som varetager idræt ofte være medlem af en af følgende paraplyorganisationer, der i øvrigt også organiserer sport:

 Danmarks Idrætsforbund (DIF) der omfatter 61 specialforbund med specifikke discipliner. Under disse specialforbund er der organiseret mere end 9000 foreninger, der tilsammen over 1,9 millioner medlemmer i DIF.
 DGI (Danske Gymnastik & Idrætsforeninger) der består af 16 landsdelsforeninger, der igen har lokale foreninger som medlemmer. Der er omkring 6000 foreninger med 1,5 millioner medlemmer i DGI.
 Dansk Firmaidrætsforbund der arbejder for at inspirere arbejdspladser til firmaidræt og sundhedsfremme. Der er 92 lokale firmaidrætsforeninger og et antal brancheforbund under Dansk Firmaidrætsforbund med omkring 321.000 medlemmer.

Se også 

 Sportsforening

Referencer
Please Don't Stop Loving Me

"Please Don't Stop Loving Me" er en komposition fra 1965 af Joy Byers.

Sangen blev indsunget af Elvis Presley hos Radio Recorders i Hollywood den 13. maj 1965 til filmen Frankie And Johnny med Elvis Presley i hovedrollen.

"Please Don't Stop Loving Me" blev udsendt på soundtracket fra filmen, der kom som en LP-plade, ligeledes med titlen Frankie And Johnny. Filmen og albummet kom begge på gaden i april 1966, samtidig med udsendelse af en single med filmens titelsang "Frankie And Johnny" (Karger, Ben Weisman, Gottlieb) som A-side og "Please Don't Stop Loving Me" som B-side.

"Please Don't Stop Loving Me" er baseret på vindersangen fra Det Europæiske Melodi Grand Prix 1964, "Non Ho L'Eta (Per Amarti)" med italienske Gigliola Cinquetti.

Referencer 

Elvis Presley-sange
Popsange
Sange fra 1965
Sachsen (flertydig)

Sachsen har flere betydninger:

 Sachsen – en tysk delstat
 Sachsen (stammehertugdømme) – et historisk hertugdømme
 Kurfyrstendømmet Sachsen – en historisk stat i det tysk-romerske rige
Partikularisme

Partikularisme (af latin: particula = "lille del") er et begreb, som kan bruges inden for flere felter om særbehandling af nogen. Partikularisme går i brede træk ud på, at der ikke findes (eller bør findes) generelle eller alment gyldige, moralske principper. Den rette handlemåde bør med andre ord være afhængig af situationen.

En særlig form for partikularisme er at hævde eller begunstige særinteresser på bekostning af en større gruppes interesser.

Partikularismens modsætning er universalisme.

Etik
Filosofi
NK Domžale

NK Domžale er en fodboldklub i Slovenien, som blev stiftet i 1921 under navnet DISK Domzale. I 1935 blev det ændret til det nuværende navn.

I 1991 var klubben med til at igangsætte den slovenske liga, men rykkede straks ned efter blot en sæson. Det tog en del år at vende tilbage, men i dag er den med i toppen.

Titler 
 Slovenske mesterskaber (2): 2007 og 2008. 
 Slovenske pokalturnering (2): 2010–11 og 2016–17. 
 Superpokalturnering (2): 2007 og 2011.

Historiske slutplaceringer

Prva liga

Nuværende trup
Pr. 25. april 2019.

Referencer

Eksterne henvisninger 
 Klubbens officielle hjemmeside

Fodboldklubber i Slovenien
Etableret i 1921
Unchained Melody

"Unchained Melody" er en komposition af Hy Zaret og Alex North fra 1955. Sangen er oprindeligt skrevet til filmen Unchained, hvor den blev fremført af Todd Duncan.

Sangen er siden indspillet i en lang række kopiversioner. Allerede i 1955 blev den indsunget af Les Baxter og siden fulgte mere eller mindre kendte navne op til juli 1965, hvor "Unchained Melody" blev indspillet af The Righteous Brothers, som fik et kæmpehit med sangen. Denne indspilning af sangen er anvendt i den romantiske film Ghost, hvor den er en del af filmens soundtrack.

Elvis Presleys udgaver af sangen 
Elvis Presley indspillede en live-version af sangen. Det var en koncertoptagelse fra Ann Arbor i Michigan, USA den 24. april 1977, hvor Elvis ledsagede sig selv på flygel. Denne indspilning blev udsendt på hans LP-plade Moody Blue i juli 1977, blot en måned før hans død. En alternativ version af "Unchained Melody" med Elvis Presley blev indspillet den 21. juni 1977 under en koncert i Rushmore Civic Center i Rapid City i South Dakota. Denne version blev udsendt som single i 1978.

Referencer 

Elvis Presley-sange
Sange fra 1955
Eggert Knuth

Eggert Christopher lensgreve Knuth (27. februar 1882 på Knuthenborg – 19. marts 1920 i Algier) var en dansk godsejer.

Han var søn af kammerherre, lensgreve Adam Wilhelm Knuth og hustru Margrethe f. baronesse Rosenørn-Lehn. 1888 overtog han grevskabet Knuthenborg og substitutionen for stamhuset Lerchenfeldt. Han var patron for Lolland-Falsters Stiftsmuseum og formand i Landbostandens Sparekasse i Maribo.
 Han blev gift 6. juli 1903 med Sylvia Mizpah Pio datter af Louis Pio, en af de 3 stiftere af Socialdemokratiet. Hun fødte i 1904 sønnen Frederik Marcus Knuth og i 1911 datteren Eva Knuth. De mødte hinanden i USA til et bal i Florida i 1902 og blev forelskede. Det opsigtsvækkende ægteskab mellem greven og socialistdatteren holdt dog kun ca.10 år, indtil de blev skilt den 30. december 1912.
 Gift 11. maj 1917, Østofte Kirke med Anne Margrethe (kaldet Grethe) Wennerwald (født 1. maj 1894 i København, død 10. marts 1976, i Maribo). Datter af Kunstmaler Emil Wennerwald og Ingeborg Johanne Emilie Hansen.

Kilder 
 Kraks Blaa Bog 1910 
 Om Sylvia Pio i Dansk Kvindebiografisk Leksikon 

Eggert
Godsejere fra Danmark
Personer fra Lolland
Danskere i 1900-tallet
Lensgrever fra Danmark
Personer i Kraks Blå Bog (afdøde)
Johan Henrik Knuth

Johan Heinrich "Henrik" lensgreve Knuth (22. august 1746 – 12. juli 1802 i København) var en dansk godsejer, gehejmeråd, stiftamtmand og kammerherre.

Han var søn af Eggert Christopher Knuth og Marguerite Maurice Francoise de Monteleone (1723-1752), blev kammerherre 1772, Hvid Ridder 1777 og gesandt ved det kursachsiske hof 1780. 1776 overtog han grevskabet Knuthenborg og grevskabet Gyldensteen. 1790 blev han gehejmeråd.

Han var stiftamtmand over Sjællands Stift og Færøerne 26. maj 1790, hvilket han var til sin død. Han blev desuden amtmand over Roskilde Amt 27. maj 1796 og sad i dette embede til udgangen af 1799. 18. december 1799 blev Knuth udnævnt til amtmand i Københavns Amt med tiltrædelse 1. januar 1800.

26. februar 1772 ægtede han i Dresden Constance Alexandrine rigsgrevinde von Cosel (2. januar 1756 i Dresden – 12. marts 1804 i København), men havde kun tre døtre i dette ægteskab. Derfor efterfulgte hans broder, baron Frederik Knuth, ham i besiddelsen af grevskaberne.

Kilder 
 Slægtsside 

Lensgrever fra Danmark
Godsejere fra Danmark
Johan Henrik
Danskere i 1700-tallet
Danskere i 1800-tallet
Stiftamtmænd over Sjællands Stift
Kammerherrer fra Danmark
Riddere af Dannebrog (1671-1808)
Gesandter fra Danmark
Gehejmeråder fra Danmark
Henrich Knuth

Henrich Maximilian greve Knuth (født 9. juli 1870 i Sorø, død 23. september 1939 på Frederiksberg) var en dansk adels- og embedsmand, bror til Eigil Knuth og far til Eggert Adam Knuth.

Han var søn af greve, kammerherre Adam Knuth (1829-1902) og hustru Annette f. baronesse Haxthausen (død 1898), blev student (privat) 1892 og cand.polit. 1896, assistent i Finansministeriet 1897, i Ordenskapitlets kontor 1905, fuldmægtig i Finansministeriet 1908, i Ordenskapitlet samme år, Ordenskapitlets sekretær og chef for Ordenskapitlets kontor fra 1909 og samtidig fungerende sekretær ved Overkammerherreembedet.

Henrich Knuth blev Ridder af Dannebrogordenen 18. december 1908, kammerherre 5. december 1910, Dannebrogsmand 8. oktober 1917, Kommandør af 2. grad 26. september 1924 og Kommandør af 1. grad 28. april 1934. Han var også medlem af bestyrelsen for Dansk Adelsforbund fra 1908 og for Det til Minde om 1. Aug. 1829 stiftede Legat for Enker og ugifte Personer af Kvindekønnet i den borgerlige Stand fra 1910 (formand samme år), administrator for det Vind-Tesdorpt'ske Fideikommis, bestyrelsesmedlem i A/S Frederiksberg Metalvarefabrik, Dansk Koloniallotteri og og genforsikrings-aktieselskaberne »Gæa« og »Univers« samt præsident, senere ærespræsident, for Indendanturforeningen.

Knuth blev gift 18. april 1900 i Davinde Kirke med Anna Sophie Elisabeth Vind (13. marts 1876 på Sanderumgård – 14. januar 1961), besidderinde af det Vind-Tesdorpfske Fideikommis og datter af kammerherre Sophus Vind og Adelgunde f. Tesdorpf.

Kilder 
 Kraks Blaa Bog 1929.
 Danske Jurister 1736-1936.

Eksterne henvisninger 
 

Grever fra Danmark
Embedsmænd fra Danmark
Personer fra Sorø
Danskere i 1800-tallet
Danskere i 1900-tallet
Henrich
Økonomer fra Danmark
Kommandører af 1. grad af Dannebrog
Personer i Kraks Blå Bog (afdøde)
Kammerherrer fra Danmark
Foreningsformænd fra Danmark
Violet (Flower Of NYU)

"Violet (Flower Of NYU)" er en komposition af S. Dueker og P. Lohstroh fra 1968.

"Violet (Flower Of NYU)" er indspillet af Elvis Presley hos United Artists i Hollywood den 23. oktober 1968 til brug i Elvis-filmen The Trouble With Girls. Denne film affødte intet soundtrack, så sangen blev først udsendt på plade i 1995 på albummet Double Features: Live A Little, Love A Little/Charro!/The Trouble With Girls/Change Of Habit.

Melodien til sangen "Violet (Flower Of NYU)" er baseret på den gamle "Aura Lee" fra 1861, der var en populær sang under Den Amerikanske Borgerkrig, i øvrigt samme sang, der blev brugt som basis for "Love Me Tender", der var titelmelodi til Presleys første film, Love Me Tender.

Samme melodi, men med en helt fjerde tekst, synges a cappella i Eddie Murphy-filmen Bossen og Bumsen fra 1983.

Referencer 

Elvis Presley-sange
Sange fra 1968
Sange fra 1861
Wenchang

Wenchang (文昌市; Pinyin: Wénchāng Shì) er en by på øen og provinsen Hainan i Folkerepublikken Kina, søm hører direkte under provisnregerinen. I 1999 var der 529.948 indbyggere, og den havde et areal på 2.403 km2. I kommunen ligger Kosmodrom Wenchang, der der den sydligste af de fire kinesiske rumhavne.

Eksterne henvisninger 

 Officiel Website  

Byer på Hainan
Henriette Knuth

Henriette komtesse Knuth (født 18. december 1863 på Jomfruens Egede, død 25. april 1949 i København) var en dansk adelsdame og foreningsformand, søster til Flemming Knuth.

Hun var datter af greve Julius Knuth (død 1882) og Elisabeth f. komtesse Holck-Winterfeldt (død 1917), drev skolegerning 1880-1900 og var leder af Kristelig Forening for unge Kvinder (KFUK) i København 1901-1909 og derefter landsformand for samme forening. Hun modtog Fortjenstmedaljen i guld 1921, var bestyrelsesmedlem i Det danske Missionsselskab fra 1916 og i Diakonissestiftelsen fra 1921 samt konventualinde i Gisselfeld. Hun forblev ugift.

Kilder 
 Henriette Knuth i Dansk Kvindebiografisk Leksikon
 Kraks Blaa Bog 1929

Eksterne henvisninger 
 

Foreningsformænd fra Danmark
Henriette
Danskere i 1800-tallet
Danskere i 1900-tallet
Modtagere af Fortjenstmedaljen i guld
Personer i Kraks Blå Bog (afdøde)
Personer i Dansk Kvindebiografisk Leksikon
Komtesser fra Danmark
Wanning

Byen Wanning (万宁市; Pinyin: Wànníng Shì) er en by på amtsniveau på den sydøstlige del af øen og provinsen Hainan i Folkerepublikken Kina, som står direkte under provinsregeringen. I 1999 var der 546.089 indbyggere, og et areal på 1.884 km².

Eksterne henvisninger 

 Officiel Website

Byer på Hainan
Eigil Knuth (officer)

Eigil Valdemar greve Knuth (født 5. december 1866 i Sorø, død 8. december 1933) var en dansk officer og hofjægermester, bror til Henrich Knuth.

Han var søn af greve Adam Knuth (1829-1902) og Annette f. baronesse Haxthausen (1828-1898), blev premierløjtnant i Fodfolket 1889, kaptajn 1906 og tog afsked fra Hæren 1915. Han var Ridder af Dannebrog samt bestyrelsesmedlem i A/S OTA og -formand i Det Danske Luftfartsselskab indtil 1924.

Han blev gift 1. gang 3. december 1897 med Marie f. Gamél, datter af etatsråd Augustin Gamél (død 1904) og hustru Emma f. Hellerung, 2. gang med Tove f. Benzon og 3. gang 11. oktober 1925 med Ellen f. Werner (f. 20. oktober 1892).

Kilder 
 Kraks Blaa Bog 1929

Eigil 1
Grever fra Danmark
Personer fra Sorø
Riddere af Dannebrog
Officerer fra Danmark
Danskere i 1800-tallet
Danskere i 1900-tallet
Personer i Kraks Blå Bog (afdøde)
Hofjægermestre fra Danmark